Ukunqoba kweChiefs kutatazelise iPirates | News24Durban – Ukunqoba kweKaizer Chiefs umdlalo wayo neMamelodi Sundowns kutatazelise omkhaya njengoba njengoba sebengenwe ngamanzi emadolweni ngayo.IChiefs iguqise ngo-2-1 iSundowns kowe-Absa Premiership ngoLwesibili kusihlwa eLoftus Stadium, ePitoli.Amagoli okunqobe ngawo iChiefs ashaywe ngoSiyabonga Ngezane noBernard Parker, eleDowns lashaywa nguThemba Zwasne obekuyiphenathi.IDowns iqede lo mdlalo ingasaphelele kukhishwa ngekhadi elibomvu uTiyani Mabunda, kubika ILANGA.IChiefs kuzothi ngoMgqibelo ngo-15:30 ibhekane nomkhaya i-Orlando Pirates koweligi e-FNB Stadium, eSoweto.Ngaphambi komdlalo weDowns, iChiefs ibinganikwa lutho abathandi bebhola ezinkundleni zokuxhumana bethi izophela yinduku. Bebethi ngeke ilibone elidlalayo kwiDowns nakwiPirates. Kuse ngokunye isijikela iSundowns njengotshwala esiswini.UMilutin "Micho" Sredojevic ocija iBucs uthi ukunqoba kweChiefs kubagxabhisele ngezisu. "Umdlalo womkhaya awukaze ube lula kodwa ukudlala namakilabhu amakhulu evikini elilodwa akuyona into encane, kunzima.OLUNYE UDABA: OweChiefs ulindele umdlalo osezingeni neDowns"Ukunqoba kweChiefs kusivule amehlo ukuthi singalinge sibheke ifomu yakamuva yezimbangi ngoba kayisho lutho. IChiefs ibinganikwa lutho kulo mdlalo weDowns kodwa yathusa abathandi bebhola."Nathi kuzofanele siye kuyona siqaphile ngoba uma sizoya ngokuxhamazela sizokuba senkingeni," kusho uSredojevic.USiphiwe "Shabba" Tshabalala ogijima esiswini kwiChiefs uthi iwini yeDowns ibuyise ukuzethemba njengoba beya kulo mdlalo womkhaya."Besazi ukuthi umdlalo weDowns sizowunqoba, awukho umdlalo esiya kuwo ngenhloso yokwehlulwa. Ukunganikwa lutho kulo mdlalo yikhona okusifake umfutho, kusenze sangena enkundleni kungathi sithelwe ngezibonkolo."Nakulo mdlalo wePirates sizoya ngomuzwa ofanayo siyela iwini nje kuphela hhayi okunye," esho.Ube esecela abalandeli ukuba baqhubeke nokubeseka.
